**Încă-i toamnă…**

*Emilia Plugaru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Scuturând din păr zăpadă,

Iarna, pe neprins de veste,

A sosit în plină toamnă,

E ograda ca-n poveste.

Dar o ploaie zăpăcită

A şi colorat zăpada.

Ca o foaie mâzgălită

E acum toată ograda.

Azorică revoltat

Latră-ntruna: Ploaie caldă,

De ce oare-ai desenat

Pete negre pe zăpadă?

Şterge petele mai iute,

Vreau să plec la săniuş!

– Nu se poate, e devreme,

Încă-i toamnă, căţeluş…